ལོ་ཤས་སྔོན་བལ་ཡུལ་ཡང་ལེ་ཤོད་དུ་ཕྱི་རྒྱལ་སྦྱིན་བདག་གིས་བཞེངས་པའི་བཙུན་དགོན་ཞིག་ཏུ་ཚོགས་གྲོལ་ནས་བཙུན་མ་རྣམས་གླིང་ཀ་དང་སྒོ་ཁེབ་འོག་སོགས་སུ་སོ་སོའི་མཐུན་ཕྱོགས་གཉིས་གསུམ་རེ་འཛོམས་ནས་སྐད་ཆ་བཤད་པ་དང་རྩེ་མོ་རྩེ་བ་སོགས་བྱེད་བཞིན་མཆིས།དགོན་འདབས་གྱི་ལྗོན་ཤིང་ཆེན་པོ་དེའི་བསིལ་གྲིབ་འོག་ཏུ་ཇོ་རྒན་མ་ཚོན་པོ་ཞིག་གིས་རང་གི་དགེ་ཕྲུག་བཙུན་ཆུང་མ་ཡིད་དུ་འོང་བ་དེར་དགའ་འཛུམ་དམུལ་དམུལ་ངང་ཅི་ཞིག་བཤད་མི་ཚར་བར་བསྡད་འདུགཚོགས་ཁང་ནང་ད་རུང་གསོལ་ཁ་ཞིག་འཚོགས་རྒྱུ་ཡོད་པས་བོང་རིང་ལ་ཤ་སྐམ་པའི་བཙུན་མ་དར་མ་ཞིག་གིས་གསོལ་ཁའི་མཆོད་རྫས་འགའ་སྒྲིག་གཤོམ་བྱེད་ཀྱིན་པ་དེའི་མིང་ལ་ལྷ་མོ་ཟེར་ཞིང་ལོ་ཤས་སྔོན་བོད་ནས་གསར་དུ་འབྱོར་བ་ཞིག་རེད།གློ་བུར་དུ་མོའི་དྲན་ངོ་ན་ཁ་སང་ཕ་ཡུལ་ནས་འབྱོར་བའི་ཁ་པར་ནང་གི་སྐད་ཆ་དེ་དག་བསྐྱར་ཟློས་བྱས་བྱུང༌།ཝེའ།ཧ་ལོ།ཧཱུཾ་ནག་་ཚང་གི་ལྷ་མོ་ཡིན་ནམ།ཡིན།འོའའ་་་་ཁྱེད་ཚང་གི་ཨ་མའི་་་་་་་ཏུའུ་ཏུའུ་མཚམས་དེར་ཁ་པར་ཆད་ནས་བསྐྱར་དུ་མཐུད་ཐུབ་མེད་པས་ལྷ་མོ་ལ་བཟོད་མི་ཤེས་པའི་སེམས་ཁུར་ཞིག་བྱུང་བ་གཏན་འཁེལ་རེད།མོ་སྔ་དགོང་མཚན་མོ་གཉིད་ཡག་པོ་མ་ཁུག་པ་འདྲ་བས་མིག་ཀྱང་དམར་པོ་ཆགས་འདུགསྐབས་དེར་མོས་ངའི་ཨ་མ།དོན་ངོ་མར་ཨ་མ་ལ་ཅི་ཞིག་བྱུང་བ་ཡིན་ནམ།ཨ་པ་ཡོད་རྒྱུ་ན།ཟེར་ནས་་གོ་ལ་མི་གོ་ལའི་ཆིག་ལབ་ཤབ་ཤུབ་འགའ་བརྒྱབ་པ་དང་ལག་རོགས་བཙུན་ཆུང་མ་དེས་ག་རེ་དགེན་ལགས།ཟེར་བར་མོ་དོགས་ཅུང་མ་བདེ་བ་འདྲ་བས་ངས་ག་རེ་བྱས་སོང༌།ཕར་ལས་ཀ་གྱིས།ཟེར་ནས་སྐད་ཆ་ལས་གཡོལ།འོན་ཀྱང་བཙུན་ཆུང་མ་དེས་མ་རེད་དགེན་ལགས།ངས་ཟེར་ན།དགེན་ལགས་རང་གི་ནང་ལ་མཚམས་དེར་ལྷ་མོས་མཆོད་གཤོམ་ཁྱོད་རང་གིས་སྒྲིག་གཞག་རོགས་གྱིས་དང༌།ང་ལ་ལས་ཀ་ཞིག་ཡོད།ཟེར་ནས་སྒོ་ཕྱིར་ཐོན་སོང་བས་སྐད་ཆ་བཤད་རྒྱུའི་སེམས་འདུན་མེད་པ་འདྲ།ཆུ་ཚོད་ཕྱེད་ཀྱི་རྗེས་སུ་ཚོགས་པ་འགོ་བཙུགས་ནས་འུར་དིར་དིར་འདུག་ཀྱང་བཙུན་མ་ལྷ་མོ་ཚོགས་གྲལ་དུ་མི་འདུགགང་དུ་སོང་བ་ཡིན་ནམ།